**Санюкі́** (трансліт.: *Saniuki*, руск.: Санюки) — вёска ў Ельскім раёне Гомельскай вобласці Беларусі. Уваходзіць у склад Дабрынскага сельсавета.

Геаграфія
---------

За 5 км на паўночны ўсход ад раённага цэнтра і чыгуначнай станцыі Ельск (на лініі Калінкавічы — Оўруч), за 186 км ад Гомеля, на рацэ Мытва (прыток Прыпяці).

Гісторыя
--------

Паводле пісьмовых крыніц вядома з 2-й паловы XVIII ст. як пасяленне ў Мазырскім павеце Менскага ваяводства.

Пасля 2-га падзелу Рэчы Паспалітай (1793 г.) у складзе Расійскай імперыі. У 1809 г. сяло Санюкоў у Мазырскім павеце Мінскай губерні.

У 1834 г. 14 двароў, 143 жыхары, у складзе маёнтка Міхалка.

Дваранін Вінцэнт Ігнатавіч Лянкевіч у вёсках Санюкі і Новая Рудня ў 1846 г. валодаў 2400 дзесяцінамі зямлі і 2 карчмамі.

Паводле перапісу 1897 г. 46 двароў, 265 жыхароў, школа граматы. У аднайменнай сядзібе дзейнічаў вадзяны млын.

У 1898 г. пабудаваны новы будынак школы. Апрача земляробства 15 вяскоўцаў займаліся бандарным промыслам.

У 1908 г. 49 двароў, 277 жыхароў, у Міхалкаўскай воласці Мазырскага павета.

3 20.8.1924 г. да 16.7.1954 г. цэнтр Санюкоўскага сельсавета Каралінскага, а з 5.2.1931 г. Ельскага раёнаў Мазырскай (да 26.7.1930 г. з 21.6.1935 г. да 20.2.1938 г.) акругі, з 20.2.1938 г. Палескай, з 8.1.1954 г. Гомельскай вобласці.

У 1929 г. арганізаваны калгас «Энергія», працавала кузня.

У Вялікую Айчынную вайну ў баях каля вёскі ў 1943—1944 гг. загінулі 32 воіны (пахаваны ў брацкай магіле на могілках). 66 вяскоўцаў загінулі на фронце.

Паводле перапісу 1959 г. 560 жыхароў.

Да 27 снежня 2022 года вёска ўваходзіла ў склад Млыноцкага сельсавета.

Гаспадарка
----------

Вёска знаходзіцца у складзе саўгаса «Млынок».

Інфраструктура
--------------

На тэрыторыі вёскі знаходзіцца адзіная на сельсавет агульнаадукацыйная школа на 192 вучняў. На 2012 год — 57 навучэнцаў.
Ёсць фельдшарска-амбулаторны пункт, сельскі дом культуры.

Насельніцтва
------------

Насельніцтва — 102 чалавекі (2009).

Вядомыя асобы
-------------

* Мікалай Аляксандравіч Назарчук (1927—2019) — вядомы беларускі мастак, член саюза мастакоў Рэспублікі Беларусь.

Зноскі
------

1. ↑  Решение Ельского районного Совета депутатов от 23 ноября 2011 г. № 92 Об установлении границ сельских населенных пунктов Ельского района (руск.)
2. ↑  Назвы населеных пунктаў Рэспублікі Беларусь: Гомельская вобласць: нарматыўны даведнік / Н. А. Багамольнікава і інш.; пад рэд. В. П. Лемцюговай. — Мн.: Тэхналогія, 2006. — 382 с. ISBN 985-458-131-4 (DJVU).
3. ↑  Решение Гомельского областного Совета депутатов от 27 декабря 2022 г. № 422 Об изменении административно-территориального устройства Ельского района Гомельской области
4. ↑  Насельніцтва населеных пунктаў Беларусі паводле перапісу 2009 года Архівавана 2 кастрычніка 2019.  (руск.)

Літаратура
----------

* Гарады і вёскі Беларусі: Энцыклапедыя. Т. 1, кн. 1. Гомельская вобласць / С. В. Марцэлеў; рэдкал.: Г. П. Пашкоў (дырэктар) і інш. — Мн.: Беларуская Энцыклапедыя імя Петруся Броўкі, 2004. — 632 с.: іл. — 4 000 экз. — ISBN 985-11-0303-9.

| ⛭**Дабрынскі сельсавет** |
| --- |
| Цэнтр | Дабрынь |
| Пасёлкі | Дабрынскі ·  Зялёны Бор ·  Палеск |
| Аграгарадкі | Млынок |
| Вёскі | Бабруйкі ·  Данілаўка ·  Княжабор’е ·  Мазуры ·  Новая Рудня ·  Палаўкі ·  Роза Люксембург ·  Санюкі ·  Славечна ·  Ульянаўка |